CELEX: 62021TN0645
Language: el
Date: 2021-10-06 00:00:00
Title: Υπόθεση T-645/21: Προσφυγή της 6ης Οκτωβρίου 2021 — Bloom κατά Κοινοβουλίου και Συμβουλίου

29.11.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 481/39
            
         
      Προσφυγή της 6ης Οκτωβρίου 2021 — Bloom κατά Κοινοβουλίου και Συμβουλίου
      (Υπόθεση T-645/21)
      (2021/C 481/54)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα: Bloom (Παρίσι, Γαλλία) (εκπρόσωποι: C. Saynac και L. Chovet-Ballester, δικηγόροι)
      
         Καθών: Ευρωπαϊκό Κοινοβούλιο και Συμβούλιο της Ευρωπαϊκής Ένωσης
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει εν μέρει, δυνάμει των άρθρων 256 και 263 ΣΛΕΕ, τον κανονισμό (ΕΕ) 2021/1139 του Ευρωπαϊκού Κοινοβουλίου και του Συμβουλίου, της 7ης Ιουλίου 2021, για το Ευρωπαϊκό Ταμείο Θάλασσας, Αλιείας και Υδατοκαλλιέργειας και την τροποποίηση του κανονισμού (ΕΕ) 2017/1004 (ΕΕ 2021, L 247, σ. 1), ιδίως τα άρθρα του 17, 18 και 19·
               
            
                  —
               
               
                  να καταδικάσει το Ευρωπαϊκό Κοινοβούλιο και το Συμβούλιο της Ευρωπαϊκής Ένωσης στο σύνολο των δικαστικών εξόδων.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τρεις λόγους.
      
                  1.
               
               
                  Με τον πρώτο λόγο προβάλλεται παραβίαση των σκοπών του υψηλού επιπέδου προστασίας του περιβάλλοντος και της βιώσιμης ανάπτυξης. Η προσφεύγουσα ισχυρίζεται ότι τα άρθρα 17, 18 και 19 του κανονισμού (ΕΕ) 2021/1139 του Ευρωπαϊκού Κοινοβουλίου και του Συμβουλίου, της 7ης Ιουλίου 2021, για το Ευρωπαϊκό Ταμείο Θάλασσας, Αλιείας και Υδατοκαλλιέργειας και την τροποποίηση του κανονισμού (ΕΕ) 2017/1004 (στο εξής: κανονισμός ΕΤΘΑΥ) προβλέπουν εκ νέου επιζήμιες για το θαλάσσιο περιβάλλον επιδοτήσεις αντιθέτως προς τους σκοπούς του υψηλού επιπέδου προστασίας του περιβάλλοντος και της βιώσιμης ανάπτυξης που επιβεβαιώνουν τα ευρωπαϊκά κείμενα.
               
            
                  2.
               
               
                  Με τον δεύτερο λόγο προβάλλεται παραβίαση γενικών αρχών του δικαίου της Ένωσης, όπως οι αρχές της προφύλαξης και της αναλογικότητας. Κατά την προσφεύγουσα, τα άρθρα 17, 18 και 19 του κανονισμού ΕΤΘΑΥ αντιβαίνουν στην αρχή της προφύλαξης που κατοχυρώνεται στο άρθρο 191, παράγραφος 2, ΣΛΕΕ. Επιπροσθέτως, τα αποτελέσματα των προαναφερθέντων άρθρων αντιβαίνουν στην αρχή της αναλογικότητας η οποία έχει εφαρμογή στον τομέα της αλιείας.
               
            
                  3.
               
               
                  Με τον τρίτο λόγο προβάλλεται παράβαση της σύμβασης των Ηνωμένων Εθνών για το δίκαιο της θάλασσας, της 10ης Δεκεμβρίου 1982, και της Διεθνούς Σύμβασης για την προστασία του θαλασσίου περιβάλλοντος και των παρακτίων περιοχών της Μεσογείου, της 9ης Ιουλίου 2004, καθώς και παραβίαση της αρχής της καλόπιστης εκτελέσεως των συμβάσεων. Η προσφεύγουσα εμμένει στο ότι τα άρθρα 17, 18 και 19 του κανονισμού ΕΤΘΑΥ αντιβαίνουν στις υποχρεώσεις που προβλέπουν οι προαναφερθείσες συμβάσεις σχετικά με την καταπολέμηση της υπεραλίευσης και τη διατήρηση των θαλάσσιων πόρων. Θεσπίζοντας τα επίμαχα άρθρα, το Κοινοβούλιο και το Συμβούλιο παραβίασαν την αρχή της καλόπιστης εκτελέσεως των συμβάσεων.